DA Den Europæiske Unions Tidende C 267/50

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 267/17)

Denne offentliggørelse giver ret til at gøre indsigelser, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»MAZAPÁN DE TOLEDO«

EF-nr: ES/PGI/005/0291/14.05.2003

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Subdirección General de Calidad Agroalimentaria y Agricultura Ecológica. Dirección General de Industria Agroalimentaria y Alimentación. Subsecretaría de Agricultura, Pesca y Alimentación del Ministerio de Agricultura, Pesca y Alimentación Adresse: Paseo de la Infanta Isabel, no 1 E-28071 Madrid Tlf. (34) 913 47 53 94 Fax (34) 913 47 54 10 E-mail: sgcaproagro@mapya.es

2. Sammenslutning:

Navn: Consejo Regulador de la Indicación Geográfica Protegida Mazapán de Toledo Adresse: Paseo de Recaredo, no 1 E-45002 Toledo Tlf. (34) 925 22 87 10 Fax (34) 925 21 18 12 E-mail: — Sammensætning: Producent/forarbejdningsvirksomhed ( X ) Andre ( )

3. Produktets art:

Kategori 2.4: Brød, wienerbrød, kager og andet bagværk samt konfekturevarer

4. Varespecifikation

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Mazapán de Toledo«

4.2. Beskrivelse: »Mazapán de Toledo« er en finkornet, kompakt konfektmasse, der er fremstillet ved at blande eller ælte rå, smuttede mandler med en eller flere typer sukker.

Hovedingrediensen i »Mazapán de Toledo« er mandler, der skal udgøre størstedelen af produktet eller mindst være til stede i forholdet 1:1 (dvs. at mandlerne skal udgøre 50 % af den samlede vægt). Til fremstilling af »Mazapán de Toledo« anvendes smuttede søde mandler med et minimumsfedtindhold på 50 %. »Mazapán de Toledo« skal derfor mindst indeholde 26 % fedt (svarende til det påkrævede minimumsindhold af mandler og disses minimumsindhold af fedt).

Produktets organoleptiske egenskaber vurderes efter proceduren for smagning af »Mazapán de Toledo«. Denne procedure er baseret på to kategorier:

Duft og smag: Duft- og smagsevalueringen tegner sig for 66,5 % af den samlede bedømmelse.

Konsistens: Konsistensevalueringen udgør de øvrige 33,5 % af bedømmelsen.

Produkter, der markedsføres under den beskyttede geografiske betegnelse (BGB) »Mazapán de Toledo«, skal mindst opnå 48 point. Produktet må ikke i nogen af ovennævnte evalueringskategorier have fået bedømmelsen »utilstrækkelig« eller »uacceptabel«.

4.3. Geografisk område: Provinsen Toledo.

4.4. Bevis for oprindelse: Termen »mazapán« stammer højst sandsynligt fra det arabiske, der blev talt i al-Andalus i middelalderen i den periode, hvor flere folkeslag og kulturer sameksisterede i den centrale og sydlige del af den iberiske halvø.

Efter det arabiske herredømmes ophør fortsatte marcipanfremstillingen i byen Toledo, både i klostre og i andre etablissementer. Siden dengang har lokale producenter fremstillet marcipan uafbrudt og efter håndværksmæssige principper, hvorved de har samlet stor viden og erfaring om processen.

For at garantere Toledo-marcipanens autenticitet over for forbrugeren, skal de produkter, der bærer den beskyttede geografiske betegnelse, fremstilles af producenter, som er hjemmehørende i Toledo-provinsen, og som er underlagt kontrol af det produktcertificerende organ, der hører under kontrolorganet.

4.5. Produktionsmetode:

— De rå, smuttede og fugtede mandler blandes med en eller flere typer sukker.

— Til fremstilling af »Mazapán de Toledo« anvendes smuttede søde mandler med et minimumsfedtindhold på 50 %. Sukkeret kan være roe- eller rørsukker, honning, glukose, saccharose eller andet naturligt sukker.

— Massen males, æltes og pakkes.

4.6. Tilknytning: Selv om sukker ikke fandtes overalt i Europa før det 16. århundrede, blev det, takket være indførsel af store sukkermængder fra Amerika, uden tvivl brugt i rigt omfang i al-Andalus og Sicilien, hvorfra castilianerne, catalonierne, portugiserne og italienerne indførte det. Sukker konkurrerede med eller erstattede honning i tilberedningen af konfekturevarer, desserter og drikkevarer i mange forskellige kombinationer.

Sukker blev blandet med tørrede frugter, og især mandler, hvorved der opstod typisk orientalsk inspireret bagværk, som vi kender talrige eksempler på i dag, såsom Mazapán de Toledo, turrones (nougat), mandelkager og pinjekernekager i forskellige former (empiñonadas), mandler overtrukket med sukker (almendras garrapiñadas) såvel som uendelig mange traditionelle konfekturevarer, hvis opskrift omhyggeligt hemmeligholdes, og hvis navne afslører den arabiske oprindelse, som det er tilfældet med »alajú de Cuenca« eller »alfajor andaluz« (alhashu betyder »fyld« på arabisk).

Toledo gjorde fremstillingen af konfekturevarer til en højt udviklet og ædel kunst præget af finesse, harmoni og opfindsomhed. Hertil bidrog den arabiske og hebræiske arv, nonnernes ekspertise, som de udviklede bag lukkede døre, og konfektmagernes omhyggelige arbejde. Toledo-konfektens prestige og omdømme — utvivlsomt byens kulinariske hovedspecialitet — var enorm. Fra sit refugium i Yuste-klosteret bestilte Karl V, og siden hans søn Filip II, marcipan og andre lækkerier fremstillet i fæstningsbyen. Det var alment anerkendt, at Toledo-konfekt på den tid var den bedste i Europa på grund af sin forskelligartethed, originalitet og raffinement. Listen over produkter er uendelig.

Den ældste opskrift på »mazapán«, der er fundet, står i »Libro de guisados, manjares y potajes«, der er skrevet af kokken Ruperto de Nola, og som blev offentliggjort på spansk i Toledo i år 1525, sammenfaldende med et besøg af Karl V.

I 1615 ved Kong Filip III's beslutning blev Ordenanza del Gremio de Confiteros de Toledo (forordning om konfektmagersammenslutningen i Toledo) vedtaget. Den henviser i punkt 10 til fremstilling af marcipan med disse ord: »marcipan skal fremstilles af Valencia-mandler og hvidt sukker, og ikke på nogen anden måde — overtrædelse heraf kan føre til en bøde på tusind maravedíes«.

Der findes i øvrigt talrige historiske tekster, litteratur og tidsskrifter, der påviser, at marcipan-fremstillingen loyalt og konstant foregik efter traditionelle metoder forskellige steder i Toledo-provinsen

Hvad angår Toledo-marcipanens omdømme, fremgår dette af talrige historiske tekster, litteratur og tidsskrifter, hvor produktet altid nævnes i forbindelse med denne provins:

Ramón de Mesonero Romanos (1803-1882) kalder i Escenas matritenses marcipan for et kunstværk. Han skriver: »Hvad kan jeg skænke min første kærlighed, som i højeste grad forbinder følsomhed med den fineste smag? En æske »Mazapán de Toledo«, udbrød jeg entusiastisk, idet jeg lagde den på bordet«.

Concepción Arenal (1820-1923) har viet et af sine digte til »julegaven«:»I deres hyldest bringer de gaver, Valencia og Murcia limefrugter, vogne med appelsiner, dadler, granatæbler, friske druer og tørrede figner. Alicante og Jijona sender hård og blød Turrón-nougat, der blegner ved siden af »Mazapán de Toledo«. Fra Malaga kommer der rosiner«.

Leopoldo Alas Ureña (Clarín) (1852-1901). Forfatteren af »La Regenta« kommenterer i en artikel i tidsskriftet »Museum« flere værker af Emilia Pardo Bazán: »Hele romancen mellem de to giver læseren følelsen af at spise tørre huevos hilados hele dagen eller »Mazapán de Toledo«, der smager af pap eller gamle tvebakker ...«.

Enrique Gaspar (1842-1902). I sin operette »La tribu Salvaje«, der blev uropført den 23. maj 1901. Handlingen foregår i klasseværelset, hvor eleverne synger gangetabellerne og læreren endnu engang gennemgår Spaniens politiske, industrielle og landbrugsmæssige geografi. Børnene skal nævne et produkt, som hver by er berømt for: »Gijon har cider, Toledo marcipan«.

Benito Perez Galdos (1843-1920) tilbragte længere tid i Toledo, hvor flere af hans romaner udspiller sig. I »El audaz« er der to henvisninger til Toledo-marcipan. I »Fortunata y Jacinta« nævnes Toledo-marcipan flere gange, hver gang i forbindelse med juleforberedelserne. Det omdømme og den anseelse, som Mazapán de Toledo har i dag, ses tydeligt i forbindelse med fester og fremgår af beskrivelserne i de forskellige medier, herunder anerkendte gastronomihåndbøger og kendte restauranters spisekort. Eksempler på beskrivelsen af Mazapán de Toledo: udsøgt, klassisk, typisk, meget berømt, yderst berømt og en ypperlig gastronomisk specialitet. Udstillingsvinduerne i Toledos mest kendte konditorbutikker er traditionelt udsmykket med reproduktioner og gengivelser af religiøse og heraldiske scener og dagligdagsscener, der er omhyggeligt udformet i marcipan. Nærværende dokument indeholder et eksempel herpå i form af et foto af et udstillingsvindue i calle de Santo Tomé i Toledo, som er udsmykket med en utrolig nøjagtig marcipankopi af Løveporten i Toledo Katedral.

Den oprindelige opskrift og den håndværksmæssige viden har for flere århundreder siden bredt sig også uden for Toledos bymure, og i de områder i Toledo-provinsen, hvor der fremstilles marcipan, findes der også marcipanrelaterede festligheder og traditioner. Der fremstilles traditionelt marcipan i Sonseca, Gálvez, Consuegra, Fuensalida, Polán og i andre landsbyer.

Mazapán de Toledo er nævnt i følgende anerkendte gastronomiske guidebøger:

Guide Michelin: »Toledos betydeligste gastronomiske specialitet er uden tvivl den meget berømte Mazapán de Toledo, der er fremstillet af mandler og sukker«.

Guía Campsa: »Toledo kan foruden en lang række museer byde på gastronomiske oplevelser, bl.a. den berømte Mazapán de Toledo«.

Marcipanen findes på dessertmenuen i Toledos mest kendte restauranter, som f.eks. Casa Aurelio, Venta de Aires, Adolfo og La Catedral, og nogle af dem anbefaler den udsøgte Mazapán de Toledo som dessert.

4.7. Kontrolorgan:

Navn: Servicios de Inspección y Certificación, S.L. Adresse: C/ Ciudad, no 13-1o E-45001 Toledo Tlf. (34) 925 28 51 39 Fax (34) 925 28 51 39 E-mail: —

Kontrolorganet Servicios de Inspección y Certificación, S.L., opfylder kravene i standard EN 45011.

4.8. Mærkning: »Mazapán de Toledo« skal mærkes med angivelsen »INDICACIÓN GEOGRÁFICA PROTEGIDA MAZAPÁN DE TOLEDO« (beskyttet geografisk betegnelse) og identifikationslogoet for det kontrolorgan, der har været inddraget i certificeringen af produktet.

De produkter, hvori »Mazapán de Toledo IGP« indgår som hovedingrediens, kan markedsføres i pakninger, der er mærket med »Elaborado con Indicación Geográfica Protegida Mazapán de Toledo« (fremstillet med Mazapán de Toledo, beskyttet geografisk betegnelse) uden fællesskabslogoet, hvis

den certificerede »Mazapán de Toledo IGP«, er den eneste marcipanmasse, der er anvendt ved fremstillingen af produktet, og

de erhvervsdrivende, der anvender betegnelsen »Elaborado con Indicación Geográfica Protegida Mazapán de Toledo«, har den nødvendige tilladelse.

Det er El Consejo Regulador de la Indicación Geográfica Protegida Mazapán de Toledo (kontrolorganet for Mazapán de Toledo), der som indehaver af de intellektuelle ejendomsrettigheder, der følger af registreringen af »Mazapán de Toledo IGP«, giver tilladelse til at anvende betegnelsen »Elaborado con Indicación Geográfica Protegida Mazapán de Toledo«.

Ovennævnte kontrolorgan registrerer de erhvervsdrivende, der har fået tilladelse til at anvende betegnelsen »Elaborado con Indicación Geográfica Protegida Mazapán de Toledo« og sikrer, at betegnelsen anvendes korrekt.

(1) EUT L 93 af 31.3.2006, s. 12.